A Tribe Called Quest
A Tribe Called Quest — ამერიკული ჰიპ-ჰოპ ჯგუფი, ჩამოყალიბებული 1985 წელს, რომელშიც შედიან რეპერი და პროდიუსერი Q-Tip, რეპერი Phife Dawg (იგივე Phife Diggy, ნამდვილი სახელი - მალიკ ტეილორი) და დიჯეი/პროდიუსერი ალი შაჰიდ მუჰამედი. მეოთხე წევრი, ჯარობი უაიტი ჯგუფიდან წავიდა 1991 წელს, პირველი ალბომის გამოცემის შემდეგ, მაგრამ 2006 წელს დაბრუნდა. De La Soul-თან ერთად, ჯგუფი მნიშვნელოვან როლს ასრულებდა Native Tongues Posse-ში და ამ კოლექტივიდან წარმოშობილ ჯგუფთა შორის კომერციულად ყველაზე წარმატებული აღმოჩნდა. მათი მრავალი სიმღერა ჰიპ-ჰოპის მსმენელთა მიერ კლასიკად არის აღიარებული. ასეთებია „Bonita Applebum“, „Can I Kick It?“, „I Left My Wallet in El Segundo“, „Scenario“, „Check the Rhime“, „Jazz (We've Got)“, „Award Tour“ და „Electric Relaxation“. 1990-1998 წლებში ჯგუფმა ხუთი ალბომი გამოსცა. 1998 წელს იგი დაიშალა, მაგრამ 2006 წელს აღდგა და აშშ-ში ტურნე ჩაატარა, რასაც მოჰყვა ალბომის გამოცემის გეგმები. A Tribe Called Quest ითვლება ალტერნატიული ჰიპ-ჰოპის მნიშვნელოვან პიონერად, რომელმაც გზა გაუკვალა ნოვატორ ჰიპ-ჰოპ შემსრულებლებს. ჯონ ბუშის (Allmusic) აზრით, იგი არის 1990-იანი წლების „ყველაზე ჭკვიანი და არტისტული რეპ-ჯგუფი“. About.com-ის რედაქტორებმა იგი შეიყვანეს ყველა დროის 25 საუკეთესო რეპ-ჯგუფის სიის #25 პოზიციაზე. 2005 წელს A Tribe Called Quest-მა Billboard-ისგან, ატლანტაში გამართულ რ'ნ'ბ ჰიპ-ჰოპ დაჯილდოებაზე მიიღო ჯილდო განსაკუთრებული მიღწევებისთვის. 2007 წელს იგი ფორმალურად იქნა აღნიშნული VH1-ის რიგით მეოთხე ჰიპ-ჰოპ მუსიკის დაჯილდოებაზე.